Modise vergader glo met polisie oor plaasThandi Modise. Foto: Werner Beukes/SAPA Thandi Modise, voorsitter van die Nasionale Raad van Provinsies, wou nie Sondag kommentaar lewer op berigte dat sy die week met die polisie sal vergader oor haar plaas in Noordwes nie. “Ek wil nie kommentaar lewer nie,” het Modise gesê in reaksie op ŉ berig in die Sunday Times. Volgens die koerant het brig. Thulani Ngubane, woordvoerder van die polisie in Noordwes, gesê Modise “werk al van dag een af saam ons”. Volgens Ngubane sou daar in Julie ŉ vergadering plaasvind maar verstaan die polisie “die aard van haar werk en besigheid”. Die polisie en Nasionale Dierebeskermingsvereniging het in Julie ŉ klopjag op Modise se plaas Modderfontein naby Potchefstroom uitgevoer. Talle diere op die plaas het reeds gevrek en die DBV het baie van die diere van kant gemaak. Die diere was glo langer as ŉ week sonder kos en water. Ngubane het Sondag gesê die polisie wag nog vir Modise se weergawe van die gebeure. Modise sal glo na Potchefstroom reis om met die polisie te vergader. Die Nasionale Vervolgingsgesag (NVG) het aan die Sunday Times gesê dat dit nog onseker is oor of Modise aangekla gaan word. Die DBV het Vrydag gesê toestande op die plaas het aansienlik verbeter. Klik hier vir vorige berigte oor die voorval.